Scarlett Johansson

Scarlett Ingrid Johansson (s. 22. marraskuuta 1984 New York, New York) on yhdysvaltalainen näyttelijä.  Hän aloitti uransa lapsinäyttelijänä ja nousi myöhemmin tunnetuksi aikuisrooleistaan laajassa elokuvakirjossa pienimuotoisista draamoista suuriin toimintaseikkailuihin. Johanssonin tähdittämät elokuvat ovat tuottaneet maailmanlaajuisesti yli 15,4 miljardia dollaria, mikä tekee hänestä yhden elokuvahistorian tuottoisimmista näyttelijöistä.

Johansson aloitti näyttelijänuransa 10-vuotiaana esiintyessään elokuvassa Vanhemmat vaihtoon (1994). Ensimmäisen pääroolinsa hän sai menestyselokuvasta Hevoskuiskaaja vuonna 1998 ollessaan 13-vuotias. Johansson teki läpimurtonsa vuonna 2003 näytellessään elokuvissa Lost in Translation ja Tyttö ja helmikorvakoru, joista hän sai Golden Globe -ehdokkuudet. Hän sai Oscar-ehdokkuudet parhaasta naispääosasta elokuvasta Marriage Story ja parhaasta naissivuosasta elokuvasta Jojo Rabbit.

Johanssonia on pidetty Hollywoodissa yhtenä aikansa seksisymboleista ja hänet on monesti mainittu maailman seksikkäimpien naisten listoilla. Johansson on ollut naimisissa koomikko Colin Jostin kanssa vuodesta 2020 ja hänellä on kaksi lasta, toinen Jostin kanssa ja toinen aiemmasta avioliitosta.

 Tausta 
Scarlett Johansson syntyi New Yorkissa 22. marraskuuta 1984. Johanssonin sukutausta on hänen isänsä, kööpenhaminalaisen arkkitehti Karsten Johanssonin puolelta tanskalainen. Hänen äitinsä on tuottaja ja näyttelijä Melanie Sloan. Hänellä on kaksoisveli Hunter, isoveli Adrian ja isosisko Vanessa. Lisäksi hänellä on isänsä ensimmäisestä avioliitosta vanhempi puoliveli sekä äitinsä adoptoima nuorempi sisarus. Johanssonin äiti on askenasijuutalaista syntyperää. Johansson on julkisuudessa kertonut kokevansa itsensä juutalaiseksi. Johanssonin vanhemmat erosivat, kun hän oli 13-vuotias. Äiti muutti Kaliforniaan jättäen hänet asumaan pääasiassa isänsä luokse New Yorkiin.

 Ura näyttelijänä 
 Lapsinäyttelijä 
Ensimmäisen näyttelijäntyönsä Johansson teki Off-Broadwayn tuotannolla Sophistry, jossa esiintyi hänen lisäkseen muun muassa näyttelijä Ethan Hawke.

Valkokankaalla Johansson näytteli ensimmäisen kerran vuonna 1994, Rob Reinerin ohjaamassa elokuvassa Vanhemmat vaihtoon. Muita lapsirooleja hän teki muun muassa elokuvissa Oikeuden puolustaja (1995), Manny ja Lo (1996) ja Hevoskuiskaaja (1998). Manny ja Lo -elokuvassa esiintyivät pienissä rooleissa myös hänen kaksoisveljensä Hunter sekä isosiskonsa Vanessa. Hevoskuiskaajassa hän esitti ratsastusonnettomuudessa traumatisoitunutta tyttöä, joka toipuu syrjäisellä maatilalla legendaarisen "hevoskuiskaajan" avustuksella. Elokuvaa pidetään Johanssonin läpimurtoroolina. Vuonna 2001 hän esitti kyynistä teini-ikäistä Rebeccaa elokuvassa Ghost World. Elokuva ei menestynyt lipputuloissa, mutta sai myöhemmin kulttielokuvan aseman.

 Näyttelijänura 
Vuonna 2002 Johansson valmistui Manhattanin Professional Children's Schoolista. Pian sen jälkeen hän nousi suuren yleisön tietoisuuteen esitettyään Charlottea Sofia Coppolan ohjaamassa elokuvassa Lost in Translation (2003), joka sai hyvän vastaanoton kriitikoiden keskuudessa. Kuvaukset olivat Tokiossa, jolloin Johansson oli 17-vuotias, ja hän on kertonut kuvauksia haastavaksi nuoren iän ja eristyneisyyden vuoksi. Hän sai Golden Globe -ehdokkuuden sarjassa paras naispääosa komediassa. Myöhemmin vuonna 2003 sai ensi-iltansa elokuva Tyttö ja helmikorvakoru, jossa Johansson esitti Grietiä. Johansson sai Golden Globe -ehdokkuuden sarjassa paras naispääosa draamassa. Hän sai kummastakin elokuvasta myös BAFTA-ehdokkuuden sarjassa paras naispääosa ja voitti palkinnon suorituksellaan elokuvassa Lost in Translation. 

Ensimmäisten menestyselokuvien jälkeen Johansson otti useita elokuvaprojekteja. Hän esitti Pursy Williä pienen budjetin draamassa A Love Song for Bobby Long ja sai jälleen Golden Globe -ehdokkuuden sarjassa paras naispääosa draamassa. Hän esiintyi elokuvassa John Travoltan rinnalla nuorena naisena, joka yrittää saada takaisin edesmenneen äitinsä talon. Vuonna 2005 Johansson näytteli Woody Allenin ohjaamassa elokuvassa Match Point, jossa hän näytteli naista, joka ajautuu suhteeseen naimisissa olevan miehen kanssa. Se toi hänelle Golden Globe -ehdokkuuden parhaasta naissivuosasta. Sama vuonna hän näytteli myös ison budjetin Michael Bayn ohjaamassa toimintaelokuvassa The Island. Elokuva ei menestynyt teattereissa budjettiin nähden eikä kriittisissä arvioissa. Johansson näytteli vuonna 2006 ilmestyneessä James Ellroyn romaaniin perustuvassa, Brian De Palman ohjaamassa elokuvassa Musta Dahlia Kay Lakea, jolla on hyvin kirjava menneisyys. Hän on pakkomielteen kohde kahdelle poliisille, jotka tutkivat Mustan Dahlian murhaa. Match Pointin jälkeen Johansson esiintyi muissakin Allenin elokuvissa. Hän esitti Sondra Pranskyn roolia Allenin elokuvassa Scoop vuodelta 2006 ja yhtä pääosaa syksyllä 2008 ilmestyneessä elokuvassa Vicky Cristina Barcelona. Johansson laajensi näyttelijäntyötänsä elokuvissa Kuningattaren sisar (2008), romanttisessa komediassa Jätä se! (2009) sekä draamassa Koti eläintarhassa (2011).

Vuonna 2010 Johansson debytoi teatterissa Broadwaylla Arthur Millerin näytelmässä Näköala sillalta. Hän sai siitä Tony-palkinnon parhaasta naissivuosasta. Vuonna 2013 Johansson palasi Broadwaylle Tennessee Williamsin Pulitzer-palkitun näytelmän Kissa kuumalla katolla uudessa tuotannossa. Samana vuonna hän näytteli romanttisessa komediassa Don Jon naista, joka seurustelee pornografiasta riippuvaisen miehen kanssa. Elokuva oli Joseph Gordon-Levittin ohjausdebyytti ja se sai positiivisia arvioita. Johansson ääninäytteli myös tietoista tekoälyjärjestelmää Spike Jonzen ohjaamassa elokuvassa Her. Johansson kuvaili roolia haastavaksi mutta vapauttavaksi, sillä se erotti esiintymisen hänen fyysisestä olemuksestaan ja ulkonäöstään, ja jokainen kohtaus vaati tarkkaa työtä.
Vuonna 2010 Johansson näytteli sarjakuvahahmo Natasha Romanoffia / Mustaa Leskeä Marvel Cinematic Universen elokuvassa Iron Man 2, minkä jälkeen hän uusi roolinsa kahdeksassa eri elokuvassa, ja lopulta näytteli pääosaa hahmon omassa elokuvassa Black Widow (2021). Rooli tarjottiin alun perin Emily Bluntille, mutta tämä joutui vetäytymään muista sitoumuksista johtuen, minkä jälkeen Johansson valittiin tehtävään.

Johansson esitti salaperäistä avaruusolentoa, joka ajaa ympäri Glasgow’ta ja sieppaa miehiä elokuvassa Under the Skin (2013). Rooliian varten Johansson opetteli ajamaan pakettiautolla ja puhumaan englantilaisella aksentilla. Johansson esitti hyväntahtoista ravintolatyöntekijää elokuvassa Chef (2014), yli-inhimillisiä kykyjä omaavaa naista toimintatrillerissä Lucy (2014) ja näyttelijätärtä Coenin veljesten komediassa Hail, Caesar! (2016). Lucy oli kaupallinen menestys, tuottaen yli 463 miljoonaa dollaria, ja sai pääosin positiivista palautetta teemoistaan, visuaalisesta ilmeestään sekä Johanssonin roolisuorituksesta, vaikka jotkut kritisoivat sen tieteellistä epätarkkuutta. Näyttelijäntyön ohella Johansson on lainannut tunnusomaista käheää ääntään useille animaatiohahmoille. Hän on ääninäytellyt käärme Kaata elokuvassa Viidakkokirja (2016), laulavaa piikkisikaa animaatioelokuvassa Sing (2016) ja sen jatko-osassa Sing 2 (2021) sekä koiraa Wes Andersonin animaatioelokuvassa Isle of Dogs (2018).

Vuonna 2017 Johansson näytteli elokuvassa Ghost in the Shell, jossa hän esitti rikollisuutta vastaan taistelevaa kyborgia, sekä polttareista kertovassa komediassa Rough Night. Johanssonin rooli Motoko Kusanagina elokuvassa Ghost in the Shell herätti laajaa keskustelua, sillä alkuperäisessä mangassa ja anime‑sarjassa hahmo on japanilainen. Kaksi vuotta myöhemmin vuonna 2019 hän näytteli äitiä, joka piilottelee juutalaista tyttöä Taika Waititin natsisatiirissa Jojo Rabbit, sekä näyttelijää, joka käy läpi avioeroa teatteriohjaajamiehestään elokuvassa Marriage Story. Näistä rooleista Johansson sai kaksi Oscar-ehdokkuutta parhaasta naispääosasta elokuvasta Marriage Story ja parhaasta naissivuosasta elokuvasta Jojo Rabbit. Johansson haastoi The Walt Disney Companyn oikeuteen vuonna 2021 Black Widowin samanaikaisesta teatteri- ja Disney+‑julkaisusta, väittäen sen rikkovan hänen sopimustaan lipputulospohjaisista palkkioista. Oikeusjuttu sovittiin myöhemmin, ja Johansson sai raporttien mukaan yli 40 miljoonan dollarin korvauksen. Hän on sittemmin jatkanut yhteistyötä Disneyn kanssa.

Vuonna 2023 Johansson näytteli elokuvatähteä Wes Andersonin ohjaamassa elokuvassa Asteroid City, jonka roolihahmon esikuvana hän käytti Bette Davista. Seuraavana vuonna hän esitti strategia, joka auttaa Nasan Apollo-ohjelman markkinoinnissa elokuvassa Fly Me to the Moon. Vuonna 2025 hän teki jälleen yhteistyötä Andersonin kanssa elokuvassa Foinikialainen juoni, jossa hän näytteli määrätietoista liikenaista, joka joutuu tekemisiin kunnianhimoisen serkkunsa kanssa. Samana vuonna hän palasi suurten tuotantojen pariin elokuvassa Jurassic World Rebirth, jossa hän esitti pääosaa. Johansson on kertonut olleensa Jurassic-elokuvasarjan fani lapsuudesta asti ja pitäneensä roolia pitkäaikaisena uratavoitteenaan. Johansson teki ohjaajadebyyttinsä elokuvalla Eleanor the Great, joka kertoo 94-vuotiaasta naisesta, joka menettää parhaan ystävänsä.

 Laulajana 
pienoiskuva|200px|Johansson elokuvan Ghost in the Shell ensi-illassa vuonna 2017.
Johansson on tehnyt uraa myös musiikin parissa. Hän solmi levytyssopimuksen Atco Recordsin kanssa vuonna 2006. Samana vuonna hän osallistui hyväntekeväisyysalbumille, joka koostui tunnettujen artistien esittämistä cover-kappaleista. Seuraavana vuonna hän esiintyi taustalaulajana The Jesus and Mary Chain -yhtyeen kanssa Coachella-musiikkifestivaalilla. Vuonna 2008 hän julkaisi ensimmäisen albumin Anywhere I Lay My Head, joka oli pääosin cover-versioita laulaja-lauluntekijä Tom Waitsin kappaleista. Vastaanotto oli kriittisesti vaihteleva, eikä levy saavuttanut merkittävää kaupallista menestystä. Vuonna 2009 Johansson julkaisi yhdessä laulaja-lauluntekijä Pete Yornin kanssa albumin Break Up, joiden kappaleiden kirjoittamiseen hän myös osallistui.

Johansson laajensi musiikillista ilmaisuaan vuonna 2015 perustamalla pop-yhtyeen the Singles yhdessä Este Haimin, Holly Mirandan, Kendra Morrisin ja Julia Haltiganin kanssa. Yhtye julkaisi singlen ”Candy” helmikuussa 2015, mutta joutui pian oikeudelliseen kiistaan samannimisen yhtyeen kanssa. Oikeusongelmiensa jälkeen kokoonpano hajosi eikä julkaissut lisää musiikkia. Kolme vuotta myöhemmin kesäkuussa 2018 Johansson ja Yorn julkaisivat EP-levyn Apart.

Johansson on esiintynyt myös elokuvien ääniraidoilla, kuten elokuvissa Viidakkokirja,  Sing ja sen jatko-osassa Sing 2. 
 Julkisuuskuva 
Johanssonia pidettiin uransa varhaisissa vaiheissa yhtenä Hollywoodin seksisymboleista. Hänet on monesti mainittu maailman seksikkäimpien naisten listoilla, huomattavimmin Esquire-lehdessä vuosina 2006 ja 2013, jolloin hänet valittiin seksikkäimmäksi naiseksi, ja Playboy-lehdessä vuonna 2007, kun hänet valittiin seksikkäimmäksi julkisuuden henkilöksi. Johansson on menettänyt Lisbeth Salanderin roolin elokuvassa The Girl with the Dragon Tattoo (2011), koska ohjaaja David Fincher piti häntä rooliin "liian seksikkäänä". Johansson on kertonut haastattelussa, että hänet muokattiin tai ohjattiin tietynlaisiin rooleihin uransa alkuvaiheessa. Hän sanoi, että varhaisissa elokuvissa Lost in Translation ja Tyttö ja helmikorvakoru, hän oli vielä nuori aikuinen kun hänen hahmonsa asetettiin usein objektin asemaan tai miehen halun kohteeksi. Tämän seurauksena Johansson koki, että hän jäi siihen roolikategoriaan jumiin, mikä rajoitti hänen mahdollisuuksiaan monipuolisempiin rooleihin. Hän on myös sanonut, että roolinsa elokuvassa Iron Man 2 oli kirjoitettu alun perin "alikehittyneeksi ja yliseksualisoiduksi".

Johansson pyrkii tietoisesti ylläpitämään rajaa työn ja yksityiselämän välillä. Hän ei esimerkiksi suostu yhteiskuviin fanien kanssa muualla kuin ensi-illoissa ja televisioesiintymisissä. Johanssonilla ei ole sosiaalisen median profiileja eikä hän hyväksy pyyntöjä liittyä niihin edes suurten elokuva-projektien yhteydessä.

Johansson sai tähden Hollywood Walk of Famelle vuonna 2012. Time-lehti valitsi hänet yhdeksi maailman vaikutusvaltaisimmista naisista vuosina 2021 ja 2025.

Johansson on tehnyt myös vaatesuunnittelua, hänen urheilujätti Reebokille suunnittelemansa mallisto Scarlett 'Hearts' Rbk julkaistiin vuonna 2007. Johansson on esiintynyt muun muassa Louis Vuittonin, Calvin Kleinin ja L'Oréalin mainoksissa.

 Yksityiselämä 
pienoiskuva|230px|Johansson ja Colin Jost Cannesin elokuvajuhlilla vuonna 2023.
Johansson seurusteli näyttelijä Josh Hartnettin kanssa vuosina  2005–2006.

Johansson meni naimisiin näyttelijä Ryan Reynoldsin kanssa vuoden 2008 loppupuolella. Pari erosi joulukuussa 2010.

Erottuaan Reynoldsista Johanssonilla oli näyttelijä Sean Pennin kanssa lyhyeksi jäänyt mutta paljon julkisuutta saanut suhde, joka päättyi kesäkuussa 2011.

Marraskuussa 2012 Johansson alkoi seurustella ranskalaisen Romain Dauriacin kanssa. Seuraavana vuonna pari kihlautui. Syyskuussa 2014 tiedottaja vahvisti Johanssonin synnyttäneen heidän esikoistyttärensä. Johansson ja Dauriac vihittiin avioliittoon 1. lokakuuta 2014 Montanassa. Pari erosi vuoden 2017 alkupuolella.

Johansson alkoi seurustella koomikko Colin Jostin kanssa vuonna 2017, he kihlautuivat toukokuussa 2019 ja avioituivat lokakuussa 2020. Vuoden 2021 elokuussa he saivat poikalapsen.

 Valikoitu filmografia 

 Elokuvat 
 Hevoskuiskaaja (1998)
 Lost in Translation (2003)
 Tyttö ja helmikorvakoru (2004)
 Match Point (2005)
 Vicky Cristina Barcelona (2008)
 Iron Man 2 (2010)
 Lucy (2014)
 Ghost in the Shell (2017)
 Marriage Story (2019)
 Jojo Rabbit (2019)
 Black Widow (2021)
 Jurassic World: Rebirth (2025)

Tunnustukset
Oscar-ehdokkuudet
Ehdokkuudet: 
 paras naispääosa: Marriage Story (2019)
 paras naissivuosa: Jojo Rabbit (2019)

Golden Globe -ehdokkuudet
Ehdokkuudet: 
 paras naispääosa musikaalissa tai komediassa: Lost in Translation (2004)
 paras naispääosa draamassa: Tyttö ja helmikorvakoru (2004)
 paras naispääosa draamassa: A Love Song for Bobby Long (2005)
 paras naissivuosa: Match Point (2006)
 paras naispääosa draamassa: Marriage Story (2020)

Screen Actors Guild -ehdokkuudet
Ehdokkuudet: 
 paras naispääosa: Marriage Story (2020)
 paras naissivuosa: Jojo Rabbit (2020)
 parhaan näyttelijäkokoonpanon SAG-palkinto: Jojo Rabbit (2020)

 Bafta -palkinnot 
 paras naispääosa: Lost in Translation (2004)
Ehdokkuudet:
 paras naispääosa: Tyttö ja helmikorvakoru (2004)
 paras naissivuosa: Marriage Story (2020) 
 paras naissivuosa: Jojo Rabbit (2020)

 Tony -palkinnot 
 paras naissivuosa: Näköala sillalta (2010)

 Diskografia

 Albumit 
 Anywhere I Lay My Head (2008)
 Break Up (2009)

 EP:t 
 Rhapsody Originals (2008)
 Live Session (2008)
 Live at KCRW.com (2009)
 Apart (2018)

 Singlet 
 "Falling Down" (2008)
 "Relator" (2009)
 "Blackie's Dead" (2009)
 "Bad Dreams" (2018)

 Lähteet 

 Aiheesta muualla 



Luokka:Yhdysvaltalaiset laulajat
Luokka:Yhdysvaltalaiset elokuvanäyttelijät
Luokka:Yhdysvaltalaiset lapsinäyttelijät
Luokka:Amerikanpuolalaiset
Luokka:Amerikantanskalaiset
Luokka:Tony-palkinnon saajat
Luokka:Vuonna 1984 syntyneet
Luokka:Elävät henkilöt
Luokka:Seulonnan keskeiset artikkelit